Woord: konkoksie | Maroela Media
Argieffoto (Foto: ritae/Pixabay)
'n Konkoksie kan 'n vloeibare mengsel wees, berei uit verskillende bestanddele, soms van twyfelagtige aard en soms met 'n geheimsinnige werking, 'n soort doepa wat iemand dalk gebruik in die hoop dat dit een of ander kwaal sal genees.
'n Mens kry konkoksies vir maagpyn, hoofpyn, en so meer. 'n Konkoksie kan ook 'n alkoholiese drankie wees wat uit verskillende drankies gemeng is, soms van twyfelagtige of skadelike aard.
Of 'n konkoksie kan 'n gereg wees wat haastig uit 'n verskeidenheid bestanddele saamgeflans is.
Figuurlik kan die betekenis van die woord konkoksie uitgebrei word om te verwys na enige saak wat uit verskillende dele saamgestel is. "Die vergadering was 'n konkoksie van verskillende partye uit die landbou, die musiekwêreld, die onderwyswêreld", en so meer.